Politiet i Asker og Bærum oppdaget ved en tilfeldighet en bil på en Statoil-stasjon i Sandvika natt til mandag, skriver BT.

Ïfølge Budstikka ble en annen bil stanset på E18 ved Strand en halvtime senere etter at denne hadde kjørt vinglete. Her ble det også funnet store mengder smuglervarer.

I bilene satt det til sammen tre bergensere, som hadde med seg rundt ett tonn kjøtt, pasta, og en god del krydder.

– Det er vel snakk om ett tonn til sammen. Den ene av de involverte driver næringsvirksomhet i Bergen, sier operasjonsleder Øyvind Skogmo hos politiet i Sandvika til NTB.

De tre mennene i 30-årene i de to bilene var på vei fra Sverige til Bergen.

– Det var åpenbart at de to bilene var en del av samme følge. Blant annet ble kvitteringen for varene i den ene bilen funnet i den andre bilen, opplyser Skogmo.

De tre sitter mandag morgen i arresten i Sandvika, mens de venter på å bli avhørt av politiet. Den ene føreren er i tillegg til smugling også mistenkt for promillekjøring.

– Ikke nytt fenomen

Åge Skår, leder for kontrollseksjonen i Tolletaten region vest forklarer at han er kjent med saken, men sier han trolig vil få mer informasjon i løpet av dagen.

– Det blir av mer etterretningsmessige årsaker. Hvem dette er, og om det er noen vi kjenner til fra før. Nøyaktig mengde vet jeg heller ikke ennå, sier han.

At det smugles kjøtt over grensen til bruk både til privat og omsetning, er ifølge Skår ikke et nytt fenomen.

– Dette er en problemstilling både vi og Mattilsynet er klar over, sier han.